Mandag eftermiddag klokken 15.27 kørte en 29-årig mand galt ved Alfred Nobels Vej og Sønder Tranders Vej nær universitetet i Aalborg. Bilen rullede rundt på taget, hvorefter manden flygtede fra bilen. Politiet anholdt den 29-årige mand i nærheden af Frederik Bajers Vej, hvor han desuden virkede påvirket. - Han er lettere tilskadekommen og er derfor blevet indlagt, både på grund af, at han var påvirket, og at han er kommet til skade, siger vagtchef ved Nordjyllands Politi, Karsten Højrup Kristensen, som desuden oplyser, at den 29-årige mand har fået taget en blodprøve for at slå hans promille fast. - Han havde heller ikke noget kørekort, da det er blevet frataget. Derudover er der ikke klarhed over ejerskabet af bilen. Så der kan muligvis være tale om brugstyveri, slutter Karsten Højrup Kristensen.
Politiet mistænker desuden føreren for at have stjålet bilen.